ไฟแนนซ์ทูเดย์
การปลดฟ้าผ่า จักรกฤศฎิ์ พาราพันธกุล จากอธิบดีกรมธนารักษ์ให้ไปนั่งเป็นรองปลัดกระทรวงการคลัง
13 พ.ค. 2560

...การปลดฟ้าผ่า จักรกฤศฎิ์ พาราพันธกุล จากอธิบดีกรมธนารักษ์ให้ไปนั่งเป็นรองปลัดกระทรวงการคลัง ถือว่าสร้างความประหลาดใจในแวดวงผู้บริหารระดับสูงของคลังแล้ว แต่การตั้ง พชร อนันตศิลป์ รองปลัดกระทรวงการคลัง มานั่งเป็นอธิบดีกรมธนารักษ์คนใหม่ ถือว่าสร้างความประหลาดใจมากกว่า เพราะถือว่ามาแรงแซงหน้าหลายคนไปแบบไม่เห็นฝุ่น โดยเฉพาะชื่อของ อำนวย ปรีมนวงศ์ รองปลัดคลัง ที่เป็นลูกหม้อกรมธนารักษ์ และถูกจับตาว่าจะได้ไปนั่งเป็นอธิบดีกรมธนารักษ์สักวันแต่ก็ไปไม่ถึงฝั่งฝันเสียที...หลังจากนี้ต้องจับตาดูการโยกย้ายใหญ่ประจำปีอีกไม่กี่เดือนข้างหน้าที่ สมชาย พูลสวัสดิ์ อธิบดีกรมสรรพสามิต จะเกษียณอายุราชการ ทำให้มีการคาดกันว่าอาจจะมีการสลับสับเปลี่ยนตำแหน่งอธิบดีกรมภาษีครั้งใหญ่ เพื่อขับเคลื่อนการทำงานของรัฐบาลให้มีประสิทธิภาพมากขึ้น...วันที่ 15 พ.ค.นี้ เป็นวันสุดท้ายการลงทะเบียนผู้มีรายได้น้อยเพื่อรับสวัสดิการแห่งรัฐ ทำให้แบงก์รัฐเดินหน้าโค้งสุดท้ายเร่งทำยอดผู้ลงทะเบียน ซึ่งต้องลุ้นว่าจะได้ยอด 15 ล้านราย ตามที่รัฐบาลตั้งเป้าไว้หรือไม่ แต่ไม่ว่ายอดจะออกมาเท่าไรแต่งานนี้รัฐบาลแจกจริง โดยเฉพาะผู้ที่ยากจนจริงๆ หากไม่มีอะไรผิดพลาดจะได้รับเงินเป็นรายเดือน